S-203/2016

Mál þetta, sem dómtekið var 22. júní sl., er höfðað með ákæru útgefinni af ríkissaksóknara, dags. 30. maí 2016, á hendur X, kennitala 000000-0000, [...], Reykjanesbæ, „fyrir kynferðisbrot og brot gegn barnaverndarlögum, framin á árinu 2014 sem hér greinir:

Brot gegn blygðunarsemi, en til vara kynferðislega áreitni, ásamt barnaverndarlagabroti, með því að hafa ítrekað á tímabilinu 28. mars til 19. maí, í samskiptum við A, sem þá var 15 ára gömul, á samskiptamiðlinum „Skype“, viðhaft kynferðislegt tal og falast eftir því að hitta A í kynferðislegum tilgangi.

Telst þetta varða við 209. gr. almennra hegningarlaga nr. 19/1940, en til vara við 199. gr. sömu laga, og að auki við 3. mgr. 99. gr. barnaverndarlaga nr. 80/2002 að því er varðar bæði ákvæðin.

2. Kynferðisbrot með því að hafa, frá 12. febrúar til 29. október, haft í vörslum sínum á turntölvu af gerðinni Antec, eina ljósmynd af A, sem sýnir hana á kynferðislegan og klámfenginn hátt, en ljósmyndina tók A af sjálfri sér 12. febrúar 2014, þá 14 ára gömul og sendi ákærða. Á framangreindu tímabili dreifði ákærði afriti af ljósmyndinni til annarra á internetinu í gegnum vefsíðuna [...], með þeim afleiðingum að ljósmyndin gengur manna á milli á internetinu.

Telst þetta varða við 1. mgr. 210. gr. a. almennra hegningarlaga og 2. mgr. 210. gr. sömu laga.“

Þess er krafist að ákærði verði dæmdur til refsingar og til greiðslu alls sakarkostnaðar. Þess er jafnframt krafist að framangreind ljósmynd og Antec turntölva (munaskrárnúmer 106991) sem lögregla lagði hald á, verði gert upptækt samkvæmt 1. og 2. tölul. 1. mgr. 69. gr. a. almennra hegningarlaga.

Einkaréttarkrafa:

Af hálfu B, kennitala 000000-0000, f.h. ólögráða dóttur sinnar, A, kennitala 000000-0000, er þess krafist að ákærði verði dæmdur til að greiða henni bætur að fjárhæð 1.000.000 króna með vöxtum skv. 1. mgr. 8. gr. laga nr. 38/2001 um vexti og verðtryggingu frá 12. febrúar 2014 til þess dags er mánuður er liðinn frá birtingu bótakröfu en með dráttarvöxtum skv. 1. mgr. 6. gr., sbr. 9. gr. laga nr. 38/2001 um vexti og verðtryggingu frá þeim degi til greiðsludags.

J-kvk-nf G-kvk-nf hdl. var skipuð sem réttargæslumaður brotaþola og krafðist þóknunar sér til handa samkvæmt framlögðum reikningi, auk virðisaukaskatts.

Um málsatvik er skírskotað til ákæru en ákærði mætti fyrir dóminn og kvaðst ekki óska eftir því að honum yrði skipaður verjandi.

Ákærði hefur fyrir dómi skýlaust játað þá háttsemi sem honum er gefin að sök og var því farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að sækjanda og ákærða hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu.

Háttsemi ákærða í ákærulið 1 er réttilega heimfærð til 209. gr. almennra hegningarlaga nr. 19/1940 og 3. mgr. 99. gr. barnaverndarlaga nr. 80/2002.

Háttsemi ákærða í ákærulið 2 er réttilega heimfærð til 1. mgr. 210. gr. a. almennra hegningarlaga nr. 19/1940 og 2. mgr. 210. gr. sömu laga.

Ákærði krefst vægustu refsingar sem lög leyfa. Fram kom í máli ákærða að hann iðraðist mjög gjörða sinna og féllst hann á að greiða einkaréttarkröfu sem liggur fyrir í málinu, að fullu.

Ákærði er fæddur í [...]. Samkvæmt sakavottorði ákærða, gekkst hann undir sátt til greiðslu sektar fyrir ölvunarakstur þann 16. júlí 2014, og var jafnframt sviptur ökuréttindum í 18 mánuði. Brot ákærða í ákærulið 1 voru framin áður en ákærði gekkst undir framangreinda sátt, og brot ákærða í ákærulið 2 ná yfir tímabilið 12. febrúar 2014 til 29. október 2014. Verður ákærða því gerður hegningarauki skv. 78. gr. almennra hegningarlaga.

Framangreind sátt hefur ekki áhrif á ákvörðun refsingar og ákærði hefur játað brot sitt bæði hjá rannsóknaraðila og fyrir dómi sem ber að virða honum til málsbóta. Þá hefur ákærði iðrast mjög gjörða sinna og fallist á að greiða brotaþola umkrafðar bætur að fullu sem ber jafnframt að virða honum til málsbóta. Á hinn bóginn ber að líta til þess að brot ákærða í ákærulið 2 er óafturkræft að hluta eftir að myndinni hefur verið dreift á internetinu.

Með vísan til framangreinds og samkvæmt 78. gr., sbr. 77. gr. almennra hegningarlaga þykir refsing ákærða hæfilega ákveðin fangelsi í fimm mánuði. Brot ákærða voru kærð til lögreglu þann 10. október 2014 og rannsókn málsins virðist hafa lokið í byrjun árs 2015 með rannsókn á tölvu ákærða. Ákæra málsins er hins vegar ekki gefin út fyrr en í lok maí 2016. Ákærða verður á engan hátt kennt um framangreindan drátt sem orðið hefur á málinu, og með vísan til þess og alls sem að framan greinir verður refsing ákærða bundin skilorði svo sem í dómsorði greinir.

Ákærði féllst á upptökukröfu ákæruvaldsins á þeirri ljósmynd sem um getur í ákærulið 2 og verður hún gerð upptæk með vísan til 1. og 2. töluliðar 1. mgr. 69. gr. a. almennra hegningarlaga. Upplýst var fyrir dómi að ákærði hefði fengið afhenta þá turntölvu sem krafist er upptöku á. Með vísan til þess féll ákæruvaldið frá kröfu um upptöku hennar.

Brotaþoli krefst miskabóta að fjárhæð 1.000.000 króna. Skaðabótakrafan sem dagsett er 27. nóvember 2014, var birt fyrir ákærða þann 16. júní 2016. Skipuðum réttargæslumanni brotaþola og ákærða var gefinn kostur á því að tjá sig í stuttu máli um framkomna kröfu. Í máli réttargæslumanns brotaþola kom fram að brotaþoli hafi aðeins verið barn að aldri eða 15 ára þegar brotin áttu sér stað og þá væru myndir sem væru einu sinni komnar á internetið, óafturkræfar. Ákærði samþykkti án nokkurra athugasemda að greiða umkrafða bótafjárhæð til brotaþola.

Með vísan til framangreinds verður ákærða gert að greiða brotaþola 1.000.000 króna í miskabætur, með vöxtum og dráttarvöxtum eins og nánar greinir í dómsorði.

Með vísan til 1. mgr. 218. gr. laga nr. 88/2008 ber að dæma ákærða til að greiða allan sakarkostnað málsins sem er samkvæmt yfirliti sækjanda, 95.542 krónur, auk þóknunar skipaðs réttargæslumanns brotaþola, J-kvk-ef G-kvk-þf hdl., 189.348 krónur, auk aksturskostnaðar, 14.040 krónur, allt að teknu tilliti til virðisaukaskatts.

B-kk-nf H-kk-nf, héraðsdómari dæmir mál þetta.

D ó m s o r ð:

Ákærði, X, sæti fangelsi í 5 mánuði, en fresta skal fullnustu refsingarinnar, og skal hún falla niður að liðnum tveimur árum frá uppsögu þessa dóms haldi ákærði almennt skilorð 57. gr. almennra hegningarlaga nr. 19/1940.

Ákærði greiði B, kennitala 000000-0000, f.h. ólögráða dóttur sinnar, A, kennitala 000000-0000, 1.000.000 krónur í miskabætur, með vöxtum skv. 1. mgr. 8. gr. laga nr. 38/2001 um vexti og verðtryggingu, frá 12. febrúar 2014 til 16. júlí 2016, en frá þeim degi með dráttarvöxtum skv. 1. mgr. 6. gr., sbr. 9. gr. laga nr. 38/2001 um vexti og verðtryggingu til greiðsludags.

Ákærði sæti upptöku á ljósmynd sem um getur í ákærulið 2.

Ákærði greiði allan sakarkostnað málsins, samtals 298.930 krónur, þar af þóknun réttargæslumanns brotaþola, J-kvk-ef G-kvk-ef héraðsdómslögmanns, 189.348 krónur, auk aksturskostnaðar, 14.040 krónur.

B-kk-nf H-kk-nf